Date: 1466
Issuing place: Graz
Country: Itävalta
Language: latina
Document type: Kuninkaalliset, Asiakirjat

Fredericus, diuina fauente clemencia Romanorum jmperator semper augustus, Hungarie, Dalmacie, Croacie etc:a rex ac Austrie, Stirie, [Karinthie] et Karniole dux, dominus Marchie Slauonice et Portusnaonis, comes in Habspurg, Tirolis, Pherretis et in Kiburgk, marchio (ͻ: marchgrauius) Burgouie et lantgrauius Alsacie, spectabili domino Magno Nicolai, preposito Aboensi jn Finlandia nobis dilecto, graciam nostram cesaream et omne bonum. Sceptrigera cesaree dignitatis sublimitas sic jnferioribus potestatibus officij et dignitatis elacione prefertur, vt commissos sibi fideles optate consolacionis presidio gubernet, quod thronus augustalis tanto solidetur felicius et vberiori prosperitate proficiat, quanto jndesinentius sue virtutis donaria largiori benignitatis munere fuderit in subiectos, sicut a choruscante splendore jmperialis solij nobilitates alie velut a sole radii prodeuntes jta fidelium status et conditiones illustrant, quod primo lucis integritas minorati luminis detrimenta non patitur, ymo amplioris vndique rutilantis jubaris exspectato decore profunditur dum in circuitu sedis augustalis illustrium comitum, baronum, nobilium et procerum numerus ad imperii sacri decorem feliciter adaugetur. Sane ad (ad) notabilem et multum considerandam vestre circumspectionis industriam animo deliberato, sano quoque principum, comitum, baronum nostrorum et jmperij sacrifidelium dilectorum accedentium consilio, de certa nostra sciencia et jmperiali plenitudine potestatis sacri Lateranensis pallacij comitem facimus, creamus, erigimus vos et successores vestros in perpetuum nobilitamus, attollimus et auctoritate nostra jmperiali pro nobis et successoribus nostris graciosius insigniuimus, decernentes et hoc jmperiali statuentes edicto, quod vos et successores vestri ex nunc in antea omnibus priuilegiis, juribus, emunitatibus, honoribus, consuetudinibus et libertatibus frui debeatis et gaudere, quibus ceteri Lateranensis pallacij comites hactenus freti sunt seu quomodolibet pociuntur consuetudine uel (uel) de jure. Quoque possitis et valeatis et successores vestri possint et valeant per Finlandiam et totum Romanum imperium facere et creare notarios puclicos seu tabelliones et judices ordinarios ac vniuersis personis, que fide digni (ͻ: digne), abiles et ydonee sunt, notariatus seu tabellionatus et judicatus ordinarij officium concedere et dare et eos et eorum quemlibet auctoritate imperiali de predictis per pennam et calmarnem investire, prout moris est, dum tamen*** illos ad practicam et executionem huiusmodi eiusdem officij abiles et ydoneos inuenietis, super quo vestram et successorum vestrorum conscienciam oneramus, dum tamen ab ipsis notariis publicis seu tabellionibus et judicibus ordinariis per vos faciendis et creandis, vt premittitur, et eorum quolibet vice et nomine sacri jmperij et pro ipso Romano jmperio debitum fidelitatis recipiatis et successores vestri recipiant corporale et proprium juramentum, jn hunc modum videlicet, quod erunt nobis et sacro Romano jmperio et omnibus successoribus nostris, Romanorum imperatoribus et regibus legittime jntrantibus, fideles, nec vmquam erunt in consiliis vbi periculum nostrum tractetur, sed bonum nostrum et salutem nostram defendant et promouebunt, dampna nostra pro sua possibilitate euitabunt et auertent. Preterea instrumenta tam publica quam priuata, vltimas voluntates, codicillos, testamenta quecunque, judiciorum acta ac omnia et singula, que illis et cuilibet ipsorum ex debito dictorum officiorum fienda occurrerint uel scribenda, iuste, pure, fideliter, omni simulacione, machinacione, falsitate et dolo remotis, scribent et legent et facient, non attendendo odium, pecuniam, munera uel alias passiones aut fauores. Scripturas vero, quas debebunt in publicam formam redigere, jn membranis mundis, non jn cartis abrasis neque papireis, fideliter conscribent, legent et facient; causasque hospitalium et miserabilium personarum nec non pontes et stratas publicas promouebunt, sentencias et dicta testium, donec publicata fuerint et approbata, sub secreto fideliter retinebunt et omnia alia et singula rite et iuste facient, que ad dicta officia quomodolibet pertinebunt consuetudine uel de jure. Quoque huiusmodi notarii publici seu tabelliones et judices ordinarii per vos fiendi et creandi possunt per totum Romanum jmperium facere, edere, conscribere et publicare contractus, jnstrumenta, iudicia, testamenta, vltimas voluntates, decreta et auctoritates interponere in quibuscunque contractibus requirentibus illa uel illas, et omnia et singula alia facere, publicare et excercere, que ad officium publici notarij seu tabellionis et iudicis ordinarij pertinere et spectare noscuntur. Jtem eadem auctoritate vobis et vestris successoribus concedimus et largimur quod valeatis et possitis naturales bastardos, spurios, manseres, nothos, incestuosos copulatiue et disiunctiue et quoscunque de illicito coitu et dampnato procreatos, viuentibus uel eciam mortuis eorum parentibus, legittimare jllustrium tamen principum, comitum baronumque filiis dumtaxat exceptis, et eos ad omnia jura legittima restituere et reducere, omnemque geniture maculam penitus abolere ipsos restituendo ad omnia et singula jura successionum eciam ab intestato cognatorum et agnatorum, honores, dignitates et ad singulos actus legittimos, ac si essent de legittimo matrimonio procreati, dummodo legittimaciones huiusmodi per vos fiendi, vt premittitur, non preiudicent filiis legittimis et heredibus, quin ipsi legittimandi equis porcionibus suis succedant parentibus et agnatis, non obstantibus in predictis aliquibus legibus, quibus cauetur quod naturales, bastardi, spurij, jncestuosi copulatiue uel disiunctiue uel alij quicunque de illicito coitu procreati uel procreandi non possint uel debeant legittimari sine consensv filiorum naturalium et legittimorum, quibus legibus et cuilibet ipsorum volumus expresse de nostra certa sciencia derogari, et eciam non obstantibus in predictis aliquibus legibus aliis, eciam si tales essent, qui debebant exprimj et de eis fieri mentio specialis; quibus obstantibus et obstare volentibus in hoc casu dumtaxat ex certa sciencia et de plenitudine imperialis potestatis racionabiliter derogamus et derogatum esse volumus per presentes. Nulli ergo omnino hominum liceat hanc nostre**** creationis, decreti, statuti, concessionis et derogationis gracie paginam infringere aut ei quouis ausu temerario contraire, sub pena nostre indignationis grauissima et viginti marcharum puri auri, quas contrafacientes tociens, quociens factum fuerit, ipso facto se nouerint irremissibiliter incursuros, quarum medietatem jmperialis fisci siue erarij, residuam vero partem jniuriam passorum vsibus decernimus applicarj, presentibus sub nostri jmperialis maiestatis sigillo (ͻ: -li) appensione testimonio litterarum datis Gretz, etc:a.